Отчет за състоянието и дейността

на НЧ „Пробуда - 1926”, кв. Бряг, гр. Търговище

Уважаеми дами господа, членове на НЧ „Пробуда - 1926” в кв. Бряг,

Днес съм се изправила тук пред Вас, за да представя годишния отчет за дейността на читалището през изминалата 2022 година. Но още сега държа да подчертая, че аз като секретар и действащото читалищно настоятелство поехме тази работа през месец април, след проведеното в края на месец март отчетно-изборно събрание.

За всички ни е известно, че читалището е една от най-демократичните обществени организации в България, която развива разностранна културно-просветна и обществено полезна дейност. Нея я е имало, има я сега и вярвам, че ще продължи да съществува и занапред благодарение на хората и за всички тях. Защото колкото и бързо да минават годините, колкото и хората да се променят, а условия на живот и работа да стават по-трудни - единствено читалищата могат да предложат изкуство, просвета, култура, доброволческа дейност и прояви на взаимопомощ събрани на едно място, под един покрив.

Това е изключително важно за малките населени места - било то градчета, села или квартали като нашия Бряг. С тази идея и твърдото убеждение, че можем да внесем малко светлинка в иначе все по-трудния живот на съкварталците си започнахме дейността си в Читалището. Защото една институция на 96 години трябва да устоява на предизвикателствата на времето, трябва да я има и да се развива.

Но да бъдем конкретни:

1. БИБЛИОТЕЧНА ДЕЙНОСТ

Библиотеката към НЧ „Пробуда - 1926” разполага с близо 5 000 броя книги в своя фонд. Основната група от тях са стари издания. Всички те са на свободен достъп за читателите.

През годината в библиотечния фонд постъпиха като дарение нови книги, различни по своята тематика и потенциална аудитория.

Щастливи сме, че успяхме да кандидатстваме навреме по проекта „Българските библиотеки - съвременни центрове за четене и информираност - 2022 г” на Министерството на културата. И още по-щастливи сме, че получихме одобрение на проекта и безвъзмездна финансова подкрепа от 1386,48 лв. С тези средства бяха закупени общо 105 нови книги - литература за деца и възрастни, които вече са обработени и са на разположение на нашите читатели.

През 2022 г. абонамент за периодичен печат нямаме.

Дейността на библиотеката цели да опазва и задоволява читателския интерес и потребности, поради което особено полезен бе междубиблиотечния обмен, реализиран основно с Регионална библиотека „Петър Стъпов” в Търговище. Това направихме особено, за да задоволим потребностите на учениците от подходяща литература, необходима за лятната им подготовка.

Заедно с тях проведохме редица занятия във ваканционната инициатива „Лято сред книгите”, като реализирахме ежеседмични беседи, отбелязване годишнини на именити български автори, работилници и т.н.

2. КУЛТУРНО-МАСОВА ДЕЙНОСТ:

Разбираемо това е най-очакваната, видима и оценявана дейност на читалището по принцип. Най-голямата ни гордост в този аспект е организираният коледен концерт-спектакъл „Да сме заедно на Празника”, изпълнил читалищният салон до краен предел.

През 2022 година обособихме три своеобразни изложби, с творби на деца от квартал Бряг или свързани с него, по повод Великден, Първи юни - международния ден на детето и „Моето лято”, в която творихме, подвластни на ваканционните дни и хубавите летни преживявания.

С литературни четения отбелязахме паметни годишнини на Васил Левски, Иван Вазов, Елин Пелин. С поднасяне на цветя пред паметника на загиналите в освободителните войни и едноминутно мълчание почетохме паметта на Христо Ботев.

През месец август реализирахме екскурзия до музейния комплекс в гр. Велики Преслав, заедно с представители на Пенсионерски клуб „Еделвайс” - кв. Бряг и деца от квартала.

През същия месец проведохме и две съвместни инициативи. Едната - презентация на тема „Здравословният начин на живот” с представители на Общинския съвет по наркотични вещества в Търговище, а вторият - ателие „Декупаж”, реализиран с активното съдействие и участие на екипа и потребителите на Комплекс за психично-здравни грижи в общността в кв. Бряг.

Участвали сме в един национален конкурс за рисунка, организиран от НЧ с. Стража и в един общински конкурс, организиран от НЧ в с. Буховци.

Със съдействието на много хора от Бряг, а и от Търговище, събрахме експонати, напомнящи ни за бита на нашенци отпреди десетилетия, и обособихме подредения в дъното на салона етнографски кът.

Съществено място в работата ни през 2022 година бе осигуряването на средства, материали и хора, които да спомогнат за подобряване състоянието на читалищния салон, а по този начин и цялостната материална база на НЧ „Пробуда - 1926”, кв. Бряг. Ще припомня, че финансовото обезпечаване на читалището е от държавната субсидия и събрания членски внос. Затова бе изключително важна подкрепата на дарителите ни.

Благодарим на всички тях, както и на всички вас, които се включвахте в дарителските инициативи в подкрепа на читалището, реализирани през лятото и по време на Коледното празненство.

Благодарим и на всички местни жители, а и не само, оказвали помощ и навременна подкрепа в ремонтните дейности, подготовката на по-малките или по-големи по мащаб прояви, които успяхме да организираме през изминалата 2022 година.

Знаем, че винаги има какво повече да се желае, но дейността на читалището се прави и от членовете му, а когато не можем да намерим време да почетем дори едно организирано мероприятие, нека не виним онези, които с много усилия са го подготвили.

Секретарят на читалището се ръководи в своята дейност от Устава на Читалището и от Закона за народните читалище, като се стреми изискуемото в тях да бъде спазено.

Документацията се проверява периодично от председателя С. Маркова и счетоводителя Д. Димитров.

Въпреки трудностите, свързани от една страна с недостига на средства, а от друга - с апатичното отношение на немалка част от хората в населеното място към организираните културно-масови прояви, НЧ „Пробуда - 1926” ще продължи да съществува като разпространител на просвета и култура в нашия квартал Бряг.

20,03,2023 г. Секретар: ………………………

 /Ек. Христова/